Հնարավո՞ր է արդյոք արկածախնդիր պատերազմ Փհենյանի ու Վաշինգտոնի միջև
Չնայած միջկորեկան բանակցությունների ձեռքբերումների՝ Փհենյանն ու Վաշինգտոնը շարունակում են մեղադրել միմյանց: ՄԱԿ-ի ներկայացուցիչն իր հերթին ընդգծում է ապամիջուկայնացման անհրաժեշտությունը:
Հյուսիսային Կորեան օրերս մեղադրել է ԱՄՆ-ին օլիմպիական խաղերի անվտանգության ապահովման պատրվակով Կորեական թերակղզու մոտ ռազմական ուժեր տեղակայելու մեջ: Փհենյանն ընդգծել է, որ իր միջուկային կարողությունները հետ են պահում Վաշինգտոնին արկածախնդրությունից: «Հպարտ եմ նշելու, որ Հյուսիսային Կորեայի միջուկային ուժերն ունակ են հակազդելու ԱՄՆ-ի յուրաքանչյուր միջուկային սպառնալիքին, և դա զսպում է Միացյալ Նահանգներին՝ արկածախնդիր պատերազմ սկսելուց»,- նշել է Ժնևում ՄԱԿ-ում Հյուսիսային Կորեայի դեսպան Հան Թաե Սանգը: Չնայած այս մոտեցումներին՝ Հարավային Կորեայի նախագահն օրերս հայտարարել էր, որ երկու Կորեաների բանակցություններում գրանցած առաջընթացն օլիմպիական խաղերի նախօրեին լավ հնարավորություն է Վաշինգտոնի և Փհենյանի համար՝ քննարկելու միջուկային հիմնախնդրի հետ կապված հարցերը: Միացյալ Նահանգներն իր հերթին արձագանքել է Փհենյանի մեղադրանքներին՝ ընդգծելով Հյուսիսային Կորեայի ապամիջուկայնացման անհրաժեշտությունը: «Եթե Հյուսիսային Կորեան ցանկանում է վերադառնալ միջազգային հանրության շարքերը, ապա գիտի, թե ինչ պետք է անել: Այն պետք է քայլեր ձեռնարկի Կորեական թերակղզու ապամիջուկայնացման ուղղությամբ: Սա է հիմնականը: Միջազգային հանրության ճնշումը Հյուսիսային Կորեայի վրա հզոր է և այն կշարունակվի»,- հայտարարել է ԱՄՆ-ի զինաթափման հարցով հատուկ դեսպան Ռոբերտ Վուդը։ Թերակղզու ապամիջուկայնացման անհրաժեշտությանն անդրադարձավ նաև ՄԱԿ-ի ներկայացուցիչը: «Մենք ողջունել ենք միջկորեական երկխոսության ընթացքում գրանցած առաջընթացը, սակայն անհրաժեշտ է վերականգնել երկխոսությունը՝ Կորեական թերակղզում խաղաղությանն ու ապամիջուկայնացմանը հասնելու համար»,- հայտարարել է ՄԱԿ-ի զինաթափման հարցերով բարձրագույն ներկայացուցիչ Իզումի Նակամիթսուն: Հիշեցնենք, որ միջկորեական բանակցությունների արդյունքում Փհենյանը կմասնակցի գալիք օլիմպիական խաղերին, իսկ երկու Կորեաների մարզիկները բացման օրը կքայլեն միասնական թիմով: